**FORMALNO, NEFORMALNO I INFORMALNO UČENJE**

Koncept cjeloživotnog učenja obuhvaća pojmove formalno, neformalno i informalno učenje. Podjela učenja na formalno, neformalno i informalno učenje potječe od Phillipea H. Coombsa. Formalno učenje (obrazovanje) je djelatnost organizirana unutar odgojno-obrazovnog sustava (od osnovne škole do fakulteta) koja se izvodi prema odobrenim programima radi stjecanja kompetencija za osobne, društvene i profesionalne potrebe, a rezultira javnom ispravom (svjedodžbom ili diplomom) o završenom stupnju i vrsti obrazovanja

Neformalno učenje (obrazovanje) organizirana je aktivnost učenja izvan redovnog školskog sustava koja može i ne mora rezultirati potvrdom o uspješno završenom obliku obrazovanja, pri čemu je važno istaknuti da ta potvrda nema status javne isprave. Neformalno učenje može biti organizirano na radnom mjestu, mogu ga organizirati različita društva ili udruge (organizacije mladih, sindikati, političke stranke i dr.) te može biti organizirano u institucijama koje služe kao dopuna formalnom sustavu obrazovanja (glazbene škole, sportski klubovi, privatne poduke i sl.). Integralni je dio koncepta cjeloživotnog učenja i jedna od ključnih smjernica obrazovanja za 21. stoljeće jer se vjeruje da upravo neformalno učenje nudi odgovor na brojne izazove koji su posljedica kompeksnih i ubrzanih promjena suvremenog svijeta. Neformalno je obrazovanje odraslih usmjereno i na područje društvenih aktivnosti s ciljem osobnog razvoja .

Smatra se da je informalno učenje ono koje nije ni formalno ni neformalno, već je prirodna pojava u svakodnevnom životu (prirodno učenje) i ne mora se odvijati svjesno. Drugim riječima, informalno učenje obuhvaća neorganizirane aktivnosti stjecanja kompetencija u svakodnevnom životu, a na njegovo stjecanje utječu osobni interesi pojedinca, društvene i profesionalne okolnosti i mediji.

Smatra se da se i formalno i neformalno obrazovanje zaposlenih može ostvariti uz rad (simultano s radnom aktivnošću) ili iz rada (sukcesivno izmjenjivanje radne i obrazovne aktivnosti). Koncepcija obrazovanja odraslih nikako ne smije biti parcijalna, već treba obuhvaćati sve putove obrazovanja: od institucionalnog školovanja do neintencionalne (samo)edukacije.